Borrehaugene
Store norske leksikon,Historie,Arkeologi,Nordisk arkeologi
Borrehaugene er en berømt samling gravhauger i Horten, nedenfor Borre kirke, med hauger fra tiden ca. 600–900 evt. Gravplassen var tidligere større og lå friere til mot sjøen der den nordre enden av Vestfoldraet skyter ut i Oslofjorden. Siden 1932 er gravfeltet parkmessig opparbeidet.
Utgravningshistorie Til Jacob Aalls sagaoversettelse tegnet Johannes Flintoe i 1837 et prospekt av haugene. I 1852 gav antikvar Nicolay Nicolaysen den første beskrivelsen, og Fortidsminneforeningen laget et kart over gravplassen. Den bestod da av ni store hauger, 19 mindre og to store røyser. De store haugene måler mellom 34 og 45 meter i diameter og er opptil 7 meter høye. Gjennom et grustak i en av disse haugene kom veiarbeidere i 1852 over et av de største norske gravfunnene fra vikingtiden, det såkalte Borrefunnet. I 1927 ble også noen av de mindre gravhaugene utgravd; de rommet meget enkelt utstyrte graver fra jernalder og vikingtid. Nye utgravninger fra slutten av 1980-årene har avdekket at den eldste av de ni gravhaugene er fra tiden rundt år 600, og at gravfeltet dermed har vært i bruk i rundt 300 år. Borrefunnet Borrefunnet ble gjort i den nordligste av de store haugene, en langhaug på omkring 38,5 meter. Haugen inneholdt et 17–20 meter langt skip, men da haugen vesentlig var bygd av sand var lite bevart av tre og av jernsaker i skipet og i graven. I akterdelen fant man forgylte beslag til kjøre- og rideutstyr, og det ble også funnet bein av tre hester og en hund. De dekorerte beslagene har spilt en viktig rolle i diskusjonen om vikingtidens stilhistorie (se borrestil). På grunnlag av disse kan funnet antakelig tidfestes til begynnelsen av 900-tallet. Funnet har vært knyttet til gravene i Gokstadfunnet og Osebergfunnet, og A. W. Brøgger satte det i forbindelse med Vestfold-kongene av Ynglingeætten. Les mer i Store norske leksikon borrestil gravhaug vikingtiden Eksterne lenker Kulturarv Vestfold – Borrehaugene Litteratur Hansen, Jan Ingar & Knut G. Bjerva, red.: Fra hammer til kors: 1000 år med kristendom: brytningstid i Viken, 1994, isbn 82-516-1534-8, Finn boken  Myhre, Bjørn & Terje Gansum: Skipshaugen 900 e.Kr.: Borrefunnet 1852–2002, 2003, isbn 82-92464-01-8, Finn boken  Rindal, M. & G. Steinsland: Heilage stader i Norge, 2001